**Câte nopţi...?**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Câte nopţi să mai sper

C-ai să laşi peste cer

Boarea ta, ca o Cale Lactee?

C-ai să vii luminând,

Ochii tăi fremătând

A dorinţi preafierbinţi de femeie?

Câte zile s-aştept

Să te ţin strâns la piept,

Să-ţi simt sânii pulsând primăvară,

Să-ţi dau drumul puţin

Şi-apoi iar să te ţin,

Mult mai strâns decât întâia oară…?

Precum Prâslea-n poveşti,

Ca să nu te iveşti

Şi să-mi furi dreptul de-a-ţi da iubirea,

Voi sta treaz nopţi întregi,

Până ai să-nţelegi

Că doar tu mi-eşti pe lume menirea!